### Beslutninger:

Forslaget blev på byrådsmødet den 17. august 2022 henvist til Magistraten med henblik på at indgå i budgetdrøftelserne for 2023.

###

Motivering

Et misbrug er skadeligt nok for misbrugeren selv, men misbruget påvirker hele familien. Børnene skal håndtere voksne problemstillinger i for tidlig en alder og oplever en højere mistrivsel, der øger risikoen for at de ryger ud i misbrug og psykiske eller sociale problemer selv. Uden en forebyggende indsats for disse familier, skabes der en ny generation, som skal ryge ind og ud af det kommunale system resten af deres liv. Tendensen peger mod flere yngre misbrugere med hårdere typer af misbrug, såsom opioider, hvilket øger behovet for en skærpet indsats på den familieorienterede behandling.

I 2021 var der 83 borgere med stofproblemer, der ved indskrivning havde kontakt eller bopæl med børn. De fleste er yngre forældre med børn under 10 år. Flere af dem er enlige forældre og har andre udfordringer, såsom et dårligt netværk og psykiske udfordringer. Det er veldokumenteret, at inddragelse af familien i rusbehandling skaber en bedre effekt for ægtefæller og børn i familien. Der er generelt et stort forebyggelsespotentiale, særligt på beskæftigelses- og uddannelsesområdet, da mange ved opsøgning af tilbuddet enten er i arbejde, under uddannelse, på dagpenge eller sygemeldte.

Ved budgetforliget for 2021 fik Rusmiddelcenter [adresse] en bevilling på 0,5 mio til at etablere en familieorienteret behandlingsindsats for borgere med et stofmisbrug. Der er dog et langt større behov end den tilførte medarbejder kan håndtere, hvilket betyder en stor del af de berørte familier stadig ikke kan få den nødvendige hjælp. I stedet ydes der kun behandling til misbrugeren selv, uden inddragelse af familien i samtaler eller behandlingsforløb. En tilførsel af to yderligere rusmiddelbehandlere vil betyde, at der kan ydes støtte til alle familierne.

Forslag

Det foreslås derfor, at:

1) Der tilføres 1,08 mio kr årligt til Rusmiddelcenter [adresse], til at ansætte to familieorienterede misbrugsbehandlere

Finansiering

Forslaget foreslås finansieret ud fra det eksisterende råderum, alternativt som en investeringsmodel (lavere udgift til overførselsindkomster og sociale indsatser for familiemedlemmerne på sigt).

På vegne af byrådsgruppen for Det Konservative Folkeparti.

Henriette Koch